**obec tekovské lužany**



**všeobecne záväzné nariadenie obce tekovské lužany**

**č. 3/2015**

o poskytovaní dotácií z rozpočtu obce Tekovské Lužany

na podporu športu v obci Tekovské Lužany

**návrh**

návrh všeobecne záväzného nariadenia č. 3/2015 bol zverejnený:

• na úradnej tabuli obce 22.6.2015

• na internetovej stránke obce 22.6.2015

[www.tekovskeluzany.sk](http://www.tekovskeluzany.sk)

Pripomienky k zverejnenému návrhu môžu fyzické a právnické osoby uplatniť do 10 dní od dátumu vyvesenia. Pripomienky možno uplatniť v písomnej forme, elektronicky alebo ústne do zápisnice na obecnom úrade. Pripomienkou možno navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá a musí byť odôvodnená.

Zverejnený návrh bude prerokovaný na zasadnutí obecného zastupiteľstva dňa:

Obec Tekovské Lužany podľa § 6 ods. 1 zákona č. 369/1990 Zb. o obecnom zriadení v z.n.p. a podľa

§ 7 ods. 4 zákona č. 53/2004 Z.z. o rozpočtových pravidlách územnej samosprávy v z.n.p. vydáva

všeobecne záväzné nariadenie

**o poskytovaní dotácií z rozpočtu obce Tekovské Lužany.**

**Článok I.**

**Úvodné ustanovenia**

**§ 1**

**Predmet úpravy**

Predmetom tohto všeobecne záväzného nariadenia (ďalej len „VZN“) je úprava poskytovania dotácií z rozpočtu obce právnickým osobám a fyzickým osobám, okruh oblastí, ktorých sa týka poskytovanie dotácií a podmienky, za akých môžu byť poskytované.

**§ 2**

**Vymedzenie niektorých pojmov**

1. Na účely tohto VZN sa rozumie:

a/ dotácia – nenávratne poskytované finančné prostriedky z rozpočtu obce právnickým osobám a fyzickým osobám na účel a vo výške sumy určenej rozpočtom obce za podmienok stanovených týmto nariadením,

b/ žiadateľ – osoba, ktorá žiada o dotáciu podľa tohto VZN,

c/ prijímateľ dotácie – osoba, ktorá žiadala o dotáciu v zmysle tohto VZN, splnila podmienky ustanovení tohto VZN a bola jej odsúhlasená dotácia z rozpočtu obce,

d/ projekt – žiadosť obsahujúca podrobný popis konkrétneho podujatia, úlohy a akcie vo verejnom záujme na poskytnutie dotácie z rozpočtu obce.

**Článok II.**

**§ 3**

**Možnosti poskytovania dotácií**

1. Z rozpočtu obce sa podľa tohto VZN môžu poskytovať dotácie:

a/ právnickým osobám, ktorých zakladateľom je obec, na konkrétne úlohy a akcie vo verejnom záujme alebo v prospech rozvoja športu a športových podujatí,

b/ právnickým osobám a fyzickým osobám, ktoré majú sídlo, alebo trvalý pobyt na území obce, alebo pôsobia a vykonávajú činnosť na území obce a poskytujú služby obyvateľom obce.

2. Dotácie sa môžu poskytnúť iba na:

a/ konkrétne úlohy a akcie športového charakteru realizované vo verejnom záujme,

b/ vzdelávanie, výchovu a rozvoj telesnej kultúry,

3. Dotácie sa neposkytujú na činnosť politických strán alebo politických hnutí a na akcie, ktoré nie sú organizované a realizované vo verejnom záujme a v prospech rozvoja obce v zmysle tohto VZN.

4. Na poskytnutie dotácie nie je právny nárok.

**§ 4**

**Tvorba zdrojov**

1. Finančné prostriedky určené na dotácie v zmysle tohto VZN sa vytvárajú v procese hospodárenia obce najmä z vlastných príjmov obce. V rámci tvorby rozpočtu sa vyčlení objem finančných prostriedkov určených na dotácie z časti rozpočtovaných vlastných príjmov obce.

2. Finančné prostriedky na dotáciu v rozpočte obce sa rozpočtujú podľa zásad:

a/ organizácie s právnou subjektivitou, vykonávajúce činnosť v registrovaných súťažiach – dotácia na činnosť,

b/ športové podujatia organizované neregistrovanými subjektmi v obci – turnaje, súťaže,

c/ športové podujatia organizované obcou, alebo komisiami OZ.

3. Rozpočtujú sa vždy na príslušný rozpočtový rok a v súlade s platnou rozpočtovou klasifikáciou.

4. Dotácie môžu byť poskytnuté len v prípade dostatku zdrojov v rozpočte a ich poskytnutím nemožno zvýšiť celkový dlh obce.

**§ 5**

**Podmienky poskytnutia dotácií**

1. Dotácie sú poskytované žiadateľom, ktorí majú sídlo alebo trvalý pobyt na území obce, alebo pôsobia a vykonávajú činnosť na území obce, alebo poskytujú služby obyvateľom obce, len na základe písomnej žiadosti spĺňajúcej náležitosti podľa tohto VZN.

2. Dotácia sa neposkytne žiadateľovi, ktorého žiadosť a projekt nespĺňajú náležitosti stanovené týmto VZN.

3. Dotácia sa neposkytne žiadateľovi, ktorý:

a/ má záväzky voči obci a voči organizáciám založených a zriadených obcou,

b/ je v úpadku, je platobne neschopný alebo v predĺžení,

c/ je na neho vyhlásený konkurz,

d/ je trestne stíhaný.

4. Dotácie nie je možné poskytnúť na:

a/ úhradu miezd, platov a odmien,

b/ nákup alkoholických nápojov a tabakových výrobkov,

c/ refundáciu výdavkov uhradených v predchádzajúcich rokoch,

d/ splácanie úverov a úrokov z poskytnutých úverov,

e/ honoráre pre organizátorov akcií, projektov a podujatí,

f/ odmenu pre žiadateľa dotácie alebo inej osoby so spoluúčasťou žiadateľa.

5. Žiadateľ je povinný finančné prostriedky poskytnuté na dotácie podľa tohto VZN čerpať a vyúčtovať v súlade so zákonom č. 523/2004 Z.z. o rozpočtových pravidlách verejnej správy, zákonom

č. 431/2002 Z.z. o účtovníctve v z.n.p., zákonom č. 25/2006 Z.z. o verejnom obstarávaní v z.n.p., zákonom č. 283/2002 Z.z. o cestovných náhradách v z.n.p.

6. Termíny vyúčtovania dotácií:

a/ do 31.12. príslušného rozpočtového roka pri dotácií na činnosť registrovaného subjektu,

b/ do 30 dní od uskutočnenia jednorazového podujatia.

7. Žiadateľ je povinný vytvoriť podmienky na kontrolu čerpania dotácie poskytnutej z rozpočtu obce uvedené v zmluve o poskytnutí dotácie.

**§ 6**

**Zverejňovanie informácií o poskytovaní dotácií**

1. Informácia o poskytovaní dotácií z rozpočtu obce je zverejnená spôsobom vyhlásenia výzvy, ktorá obsahuje:

a/ podmienky poskytovania dotácií,

b/ termíny predkladania žiadostí,

c/ organizačný útvar úradu určený na poskytovanie konzultácií žiadateľom,

d/ spôsob a miesto prijímania žiadostí,

e/ termín uzávierky žiadostí,

f/ spôsob vyhodnotenia žiadostí,

g/ spôsob uverejnenia výsledkov z vyhodnotenia žiadostí.

2. Spôsoby zverejnenia sú:

a/ vyvesenie na úradnej tabuli,

b/ internetová stránka obce,

c/ iné elektronické, alebo tlačené médiá.

3. Jednotlivé výzvy pripravuje príslušná komisia OZ, v podmienkach obce Tekovské Lužany je to komisia OZ pre šport a mládež na základe schváleného rozpočtu obce.

4. Výzvy vyhlasuje starosta obce prostredníctvom obecného úradu.

**Článok III.**

**§ 7**

**Žiadosť o poskytnutie dotácie**

1. Žiadosť o dotáciu musí obsahovať:

a/ presnú identifikáciu žiadateľa; u fyzických osôb – meno, priezvisko a kontaktnú adresu, rodné číslo; u právnických osôb – názov, označenie a sídlo organizácie v súlade s označením v príslušnom registri, IČO a DIČ,

b/ bankové spojenie a číslo účtu žiadateľa,

c/ predmet žiadosti – účel, na ktorý sa žiada dotácia, stručná charakteristika akcie s podrobným rozpočtom finančných prostriedkov (rozpis predpokladaných výdavkov a príjmov); pri spracovanom projekte názov a autor projektu, odborný garant projektu a stručná charakteristika projektu, projektový rozpočet,

d/ miesto a čas realizácie konkrétnej akcie alebo projektu,

e/ požadovanú výšku dotácie,

f/ formu účasti obce na akcii alebo projekte (napr. spoluorganizátor, záštita, čestný hosť ap.)

g/ vyhlásenie žiadateľa o spôsobe propagácie obce,

h/ u právnickej osoby – meno, priezvisko a titul štatutárneho zástupcu žiadateľa, odtlačok pečiatky žiadateľa, podpis, výpis z obchodného registra, príp. živnostenské oprávnenie alebo zriaďovateľskú listinu a stanovy spoločnosti, resp. združenia,

i/ u fyzickej osoby podpis a číslo občianskeho preukazu.

2. Žiadosť o dotáciu musí byť písomná, predkladané doklady musia byť overené podpisom zamestnanca preberajúceho žiadosť od žiadateľa.

3. K žiadosti je potrebné doložiť:

a/ písomné prehlásenie, že žiadateľ nemá voči obci a jej organizáciám nevysporiadané záväzky,

b/ zoznam referencií.

4. Obec je oprávnená preverovať skutočnosti uvedené v žiadosti, ako aj ostatné skutočnosti potrebné pri rozhodovaní o pridelení dotácie. Porušenie podmienok za ktorých sa dotácia poskytuje a ktoré sú uvedené v § 5 ods. 3 a 4 tohto VZN, je dôvodom na okamžité vrátenie dotácie.

**§ 8**

**Postup pri podaní žiadosti o dotáciu**

1. Žiadosť o poskytnutie dotácie možno podať na základe podmienok a v lehotách zverejnených vo výzve.

2. Žiadosť sa podáva:

a/ doporučeným listom, pričom za dátum doručenia sa považuje dátum uvedený na odtlačku pečiatky pošty, alebo

b/ osobne v podateľni úradu, pričom podateľňa vydá na požiadanie potvrdenie o prevzatí žiadosti, na ktorom uvedie dátum a miesto prevzatia.

3. Obsah žiadosti možno meniť alebo dopĺňať len v lehote na predkladanie žiadostí.

4. Žiadosti sa prijímajú odo dňa zverejnenia výzvy o poskytnutí dotácií, spravidla do 30 dní.

**§ 9**

**Kompetencie orgánov obce pri schvaľovaní žiadostí o poskytnutie dotácie**

1. Rozpočet finančných prostriedkov určených v príslušnom rozpočtovom roku na poskytovanie dotácií schvaľuje obecné zastupiteľstvo v rámci rozpočtu obce.

2. Žiadosti o poskytnutie dotácie prerokováva komisia obecného zastupiteľstva pre šport a mládež.

3. Subjekty (žiadatelia), ktorí nezúčtovali poskytnutú dotáciu za predchádzajúci rozpočtový rok podľa pravidiel tohto VZN a zmluvy o poskytnutí dotácie budú z procesu prideľovania dotácií vyradení.

**§ 10**

**Postup pri prerokovávaní a posudzovaní žiadosti o poskytnutie dotácie**

1. Obecný úrad posúdi úplnosť predložených žiadostí. Ak žiadosť nie je úplná, vyzve žiadateľa, aby ju v stanovenej lehote doplnil. Pri nedodržaní stanovenej lehoty na doplnenie žiadosti nebude žiadosť prerokovaná a vráti sa žiadateľovi. Odborné útvary úradu v rámci posudzovania žiadosti zisťujú aj skutočnosť, či žiadateľ má vyrovnané všetky záväzky voči obci a jej organizáciám.

2. Komisia obecného zastupiteľstva pre šport a mládež pri prerokovávaní žiadostí prihliada najmä na:

a/ účel dotácie poskytnutej z rozpočtu,

b/ splnenie podmienok stanovených týmto VZN na poskytnutie dotácie,

c/ zásady hospodárnosti a efektívnosti pri nakladaní s verejnými prostriedkami.

3. Komisia OZ vypracuje k predloženej žiadosti svoje stanovisko – návrh s odôvodnením na pridelenie (nepridelenie) dotácie, v prípade pridelenia návrh výšky poskytnutej dotácie.

4. Predseda komisie predkladá OZ návrh na pridelenie dotácie na schválenie obecnému zastupiteľstvu.

**§ 11**

**Upovedomenie o poskytnutí, resp. neposkytnutí dotácie**

1. Poskytnutie dotácie bezodkladne oznámi žiadateľovi písomne obecný úrad.

2. V prípade schválenia dotácie je súčasťou upovedomenia aj návrh zmluvy.

3. Obecný úrad je povinný písomne informovať aj tie subjekty, ktorým nebola poskytnutá dotácia.

**§ 12**

**Spôsob poskytovania dotácií**

1. Dotácie sa poskytujú na základe písomnej zmluvy. Prideľujú sa na príslušný rozpočtový rok a v tom istom roku musia byť použité aj zúčtované.

2. Za vypracovanie zmluvy je zodpovedné ekonomické oddelenie obecného úradu.

3. Zmluvu podpisuje za obec štatutárny orgán, t.j. starosta obce, za žiadateľa oprávnená osoba v zmysle predložených dokladov.

4. Obec odošle žiadateľovi dotáciu na jeho účet do 15 dní od podpisu zmluvy zmluvnými stranami, pokiaľ znenie zmluvy neustanovuje inak.

5. Pri jednorazových podujatiach sa čerpanie dotácie realizuje formou refundácie nákladov spravidla do 30 dní od uskutočnenia podujatia, pričom žiadateľ poskytne originálne daňové doklady, ktoré pred úhradou podliehajú schváleniu ekonomickým oddelením obecného úradu.

**§ 13**

**Zmluva o poskytnutí dotácie**

1. Medzi obcou ako poskytovateľom dotácie a žiadateľom ako príjemcom dotácie sa vždy uzatvára písomná zmluva o poskytnutí dotácie z rozpočtu obce.

2. Zmluva obsahuje:

a/ označenie zmluvných strán, presnú identifikáciu príjemcu dotácie,

b/ účel dotácie,

c/ výšku dotácie a určenie termínu, do ktorého ju obec poukáže na účet žiadateľa,

d/ určenie termínu, do ktorého je nutné dotáciu vyčerpať,

e/ povinnosť prijímateľa dotácie, že bude dotáciu čerpať a vyúčtuje v súlade so zákonom č. 523/2004 Z.z. o rozpočtových pravidlách verejnej správy v z.n.p., zákonom č. 431/2002 Z.z. o účtovníctve v z.n.p., zákonom č. 25/2006 Z.z. o verejnom obstarávaní v z.n.p., zákonom č. 283/2002 Z.z. o cestovných náhradách v z.n.p.,

f/ povinnosť prijímateľa dotácie okamžite vrátiť obci dotáciu použitú v rozpore s účelom, na ktorý bola poskytnutá,

g/ povinnosť žiadateľa vrátiť obci zostatok nevyčerpaných finančných prostriedkov do konca rozpočtového roka,

h/ povinnosť vyúčtovať obci nakladanie s dotáciou do 30 dní od splnenia účelu, na ktorý bola poskytnutá, najneskôr však do 31. 12. aktuálneho rozpočtového roka,

i/ vymedzenie prezentácie obce ako podporovateľa akcie alebo okruhu potrieb, na zabezpečenie ktorých sa dotácia poskytuje podľa charakteru akcie alebo okruhu a potrieb a možností žiadateľa,

j/ sankcie vyplývajúce z neplnenia podmienok,

k/ povinnosť prijímateľa dotácie umožniť vykonanie kontroly vynakladania poskytnutých prostriedkov v jeho sídle na základe jeho účtovnej evidencie do piatich rokov po ukončení rozpočtového roka, v ktorom bola dotácia poskytnutá,

l/ iné dohodnuté podmienky potrebné k vyúčtovaniu dotácie.

**Článok V.**

**§ 14**

**Použitie dotácie**

1. Prijímateľ dotácie je povinný použiť dotáciu len na účel, na ktorý mu bola poskytnutá.

2. Prijímateľ dotácie je povinný nakladať s dotáciou hospodárne a účelne v súlade s podmienkami uvedenými v zmluve.

3. Dotáciu možno použiť len do konca príslušného rozpočtového roka.

4. Prijímateľ dotácie je povinný vrátiť dotáciu bezodkladne, po písomnej výzve poskytovateľa dotácie z dôvodov:

a/ porušenia podmienok poskytnutia dotácie podľa tohto VZN,

b/ porušenia podmienok uvedených v zmluve o poskytnutí dotácie,

c/ použitia dotácie na iný účel, ako bolo dohodnuté v zmluve,

d/ ak nepredloží zúčtovanie dotácie v stanovenom termíne a ani písomne nepožiada o predĺženie lehoty zúčtovania.

**§ 15**

**Zúčtovanie dotácie**

1. Poskytnuté dotácie podliehajú ročnému zúčtovaniu s rozpočtom obce.

2. Zúčtovanie poskytnutej dotácie je žiadateľ povinný vykonať písomne do 30 dní od ukončenia podujatia, splnenia konkrétnej úlohy alebo realizácie projektu, najneskôr do 31. 12 aktuálneho roka.

3. Prijímateľ dotácie predloží zúčtovanie na ekonomický útvar obecného úradu, ktorý zmluvu vypracoval. Útvar overí, či finančné prostriedky boli použité v súlade s predmetom zmluvy.

4. Zúčtovanie poskytnutej dotácie musí obsahovať doklady, ktoré dokumentujú príjem a použitie dotácie. Takýmito dokladmi pre potreby tohto VZN sú najmä:

a) kópia bankového výpisu príjemcu dotácie, ktorá dokumentuje príjem a použitie poskytnutej dotácie,

b) kópia faktúry, ktorá musí obsahovať:

• číslo faktúry,

• názov dodávateľa, IČO, DIČ,

• deň vystavenia faktúry,

• deň splatnosti faktúry,

• formu úhrady faktúry,

• označenie dodávky, jej množstvo, celkovú cenu dodávky,

• pečiatku a podpis.

c) kópia výdavkového pokladničného dokladu, ktorá musí obsahovať:

• číslo dokladu,

• názov platiteľa, IČO, DIČ,

• názov príjemcu, IČO, DIČ,

• dátum vystavenia dokladu,

• vyplatenú sumu slovom aj číslom, účel vyplatenia,

• podpis príjemcu, podpis vystavovateľa,

• poradové číslo, pod ktorým je výdavok zaúčtovaný v peňažnom denníku alebo v pokladničnej knihe,

• podpis schvaľovateľa dokladu.

d) kópia príjmového pokladničného dokladu, ktorá musí obsahovať:

• číslo dokladu,

• názov príjemcu, IČO, DIČ,

• názov vystavovateľa dokladu, IČO, DIČ,

• dátum vystavenia dokladu,

• prijatú sumu slovom aj číslom, účel príjmu,

• podpis vystavovateľa dokladu,

• podpis príjemcu,

• poradové číslo, pod ktorým je príjem zaúčtovaný v peňažnom denníku alebo v pokladničnej knihe,

• podpis schvaľovateľa dokladu,

e) doklady z registračnej pokladnice v prípade platby, resp. nákupu v hotovosti.

5. V odôvodnených prípadoch žiadateľ môže požiadať o predĺženie termínu zúčtovania. Žiadosť treba doručiť najneskôr dva týždne pred zmluvne dohodnutým termínom na ekonomický útvar obecného úradu, ktorý je zodpovedný za vecnú a finančnú správnosť zúčtovania. Útvar posúdi žiadosť a starosta obce dá súhlas na predĺženie termínu zúčtovania, pripraví aj dodatok k zmluve s novým termínom vyúčtovania.

6. Ak prijímateľ dotácie nepredloží zúčtovanie, poskytovateľ môže okamžite požiadať o vrátenie celej dotácie.

**Článok VI.**

**§ 16**

**Sankcie**

Sankcie za nedodržanie povinností stanovených v tomto VZN upravuje zákon č. 369/1990 Zb. o obecnom zriadení v z.n.p. a zákon č. 583/2004 Z.z. o rozpočtových pravidlách územnej samosprávy v z.n.p.

**§ 17**

**Spoločné a prechodné ustanovenia**

1. Kontrolu dodržiavania tohto VZN vykonávajú:

a) obecné zastupiteľstvo,

b) komisie obecného zastupiteľstva,

c) hlavný kontrolór obce,

d) zamestnanci odborných útvarov obecného úradu.

2. Hlavný kontrolór a poverení zamestnanci obce sú oprávnení vykonávať kontrolu efektívnosti použitia dotácie. Žiadateľ je povinný pri kontrolných akciách vykonávaných obcou poskytnúť potrebnú súčinnosť, ku ktorej sa v zmluve písomne zaviaže.

**§ 18**

**Záverečné ustanovenia**

1. Na VZN o Poskytovaní dotácií z rozpočtu obce Tekovské Lužany na podporu športu v obci Tekovské Lužany sa uznieslo obecné zastupiteľstvo dňa \_\_\_\_\_\_\_\_\_\_\_\_\_\_ uznesením č. \_\_\_\_\_\_\_\_\_/2015.

2. Toto VZN nadobúda účinnosť 15. dňom od jeho zverejnenia na úradnej tabuli obce.

**Ing. Marián Kotora**

starosta obce